Virallinen lehti nro C 117 , 16/04/1998 s. 0136



KIRJALLINEN KYSYMYS P-3045/97 komissiolle esittäjä(t): Honório Novo (GUE/NGL) (16. syyskuuta 1997) Aihe: Portugalilaisten laivojen pidättäminen Marokon vesillä Koska kysymys on ollut jo julkisuudessa, on varmasti komissionkin tiedossa, että Marokon viranomaiset ovat viime aikoina pidättäneet kaksi Marokon vesillä EU:n ja tämän Afrikan maan välisen kalastussopimuksen turvin kalastanutta portugalilaista laivaa. Jälkimmäinen tapauksista sattui muutamia päiviä sitten, pieni Portimãossa rekisteröity kalastusalus Graça Viana ja sen Vila do Condesta kotoisin oleva miehistö pidätettiin. Marokon viranomaiset ovat yrittäneet perustella alusten pidätystä ja niille määrättyjä sakkoja sillä, että portugalilaiset laivat ovat syyllistyneet väärinkäytöksiin. Laivanvarustajat ovat useaan otteeseen hyvin selväsanaisesti torjuneet nämä syytökset julkisuudessa. EU:n ja Marokon kalastussopimuksen määräysten mukaisesti komissio on ilmeisesti saanut kaikki tiedot olosuhteista, joissa pidätykset tapahtuivat ja on varmasti toiminut ongelmien ratkaisemiseksi sekä selvittääkseen mitä todella on tapahtunut. Tässä yhteydessä pyydän seuraavia tietoja: Mihin EU:n ja Marokon kalastussopimuksen määräyksiin Marokon viranomaiset ovat vedonneet pidättäessään kaksi portugalilaisalusta ja määrätessään niille sakot? Mitä komissio on tehnyt saadakseen selville varmasti ja puolueettomasti Marokon syytösten todenmukaisuuden; onko se kuullut suoraan ja henkilökohtaisesti pidätettyjen portugalilaisten alusten kapteeneja ja laivanvarustajia? Komission jäsenen Emma Boninon komission puolesta antama vastaus (13. lokakuuta 1997) Euroopan yhteisön ja Marokon välisen kalastussopimuksen liitteessä II olevassa VIII luvussa määrätään menettelyistä, joita on noudatettava aluksen pysäyttämisen yhteydessä. Luvun 1 kohdassa määrätään, että Marokon kalastuksesta ja kauppalaivastosta vastaava ministeriö ilmoittaa komission Marokon edustustoon kaikista Marokon kalastusvesillä suoritetuista yhteisön kalastusalusten pysäytyksistä ja toimittaa lyhyen selonteon olosuhteista ja syistä, joiden perusteella kyseinen alus on pysäytetty. Komissio puolestaan tiedottaa aloitettujen menettelyjen ja mahdollisten rangaistustoimenpiteiden etenemisestä Rabatissa sijaitsevan edustustonsa kautta. Sopimuksen liitteessä II olevan VIII luvun 3 artiklan mukaisesti riita-asian hoitaminen kuuluu yksinomaisesti laivanvarustajalle, joka voi valintansa mukaan hyvittää oletetun rikkomuksen joko sovintomenettelyllä maksamalla sakon, jonka suuruus määrätään asianomaisen maan lainsäädännön mukaisen vaihteluvälin sisällä, taikka oikeusteitse kiistämällä rikkomuksen oikeusviranomaisen edessä. Parlamentin jäsenen mainitseman ¨Graça Viana¨-aluksen osalta, Marokon viranomaiset esittivät 4. syyskuuta 1997 lähetetyllä faksilla aluksen pysäyttämisen perusteeksi ¨kiellettyjen kalastusvälineiden käytön¨. Komissio puuttui asiaan tilanteen selvittämiseksi ja pyysi samana päivänä Marokon kalastusasioista vastaavalta ministeriöltä tietoja asian etenemisestä sekä erityisesti jäljennöksen pöytäkirjasta, joka tavallisesti laaditaan aina aluksen pysäyttämisen yhteydessä. Komission odottaessa Marokon viranomaisten yhteydenottoa sille ilmoitettiin, että laivanvarustaja oli hoitanut asian sopimusmenettelyllä.